
DISSERTATIO  MEDICA 

INAUGURALIS, 


DE 

STRICTURA  URETHRjE. 


Michaelo  Gilligan  Auctore. 


Historia  Morbi. 

JVIorbus  hic,  quippe  cujus  insidiosus  est  acces¬ 
sus,  magnos  saepe  progressus  fecit  priusquam  me¬ 
dici  auxilium  arcessatur,  nec  raro  inventus  est 
ubi  aegrum  ipsum  praesens  fefellerit.  Non  omnes 
urethrae  partes  ex  aequo  urget.  A  viginti  octo  ad 
quadraginta  usque  aetatis  annos,  ut  plurimum, 
obvenit:  libidinosis,  quam  quibus  mores  sunt 
modesti  et  temperati,  nec  non  sedentariis,  quam 
iis,  qui  ex  vitae  genere  plurima  exercitatione 

gaudent,  infestior.  Non  semper  pariter  gravis 
est,  nec  in  calida  seque  ac  in  frigida  tempestate. 
Fost  febris  accessum,  exercitationem  nimiam,  li¬ 
bidinem  veneream,  vel  mingendi  cupidini  non 
gratificando,  augeri  inventus  est;  e  contra,  per 
gonorrhoeam,  sanguinisve  e  ficis  profluvium,  mi¬ 
tescit. 

Partem  urethrae  membranaceam,  ante  bulbam, 
quae  ad  intervallum  sex  septem  ve  digitorum  ab 
ore  externo  distat,  strictura  potissimum  occupat. 
Affirmat  tamen  Everardus  Home  Eques,  post 
bulbam  saepissime  oriri.  Pars  quae  proxima  affi¬ 
citur,  quatuor  digitorum  et  dimidii  spatium  dis¬ 
tat  ;  tum  ad  tres  et  dimidii  intervallum,  et  raris¬ 
sime  apud  os  externum  haec  affectio  oritur.  In¬ 
terdum  duo  sunt  vel  tres  stricturae,  affirmatque 
Johannes  Hunter  se  non  pauciores  sex  stric¬ 
turis  in  una  urethra  invenisse. 

Strictura  triplex  est ;  Permanens,  Permanens 
cum  Spasmo,  et  Spasmodica.  Permanentem  ef¬ 
ficit  lymphae  coagulatae  extra  urethrae  membra¬ 
nam  accumulatio ;  huic  similis  est  permanens 
cum  spasmo,  addita  insuper  urethrae  contractione 
spasmodica,  quotiescunque  aeger  urinam  reddere 
conatur.  Spasmodicae  causa,  est  irregularis  ure- 

tlirae  contractio,  quam  nulla  comitatur  mutatio 
morbosa. 

•  ii  giJJm u Ji£  it J-iiSOf ('-) $ 0 5fS  >: - 38 'HLCIVtC  X 

Definitio. — Urethrae  strictura  est  canalis 
hujusce  coarctatio  a  morbosa  mutatione,  actione 
vel  structura  proveniens,  quae  impedit,  quo  minus 
urina  libere  emittatur. 

i 

Causae. — Hujus  morbi  causae  sunt  vel  Prae- 
disponentes  vel  Excitantes.  Praedisponentes,  uti 
dicunt,  causae  hae  sunt :  temperamentum  sangui¬ 
neum,  quod  ad  venerem  sectandam  stimulat,  in¬ 
cita  tque  ;  proprium  quoddam  in  hujus  loci  natura, 
a  quo  facile  ad  actionem  morbosam  provocetur; 
quibus,  ut  opinor,  adnumerari  potest  diuturna  in 
calida  regione  commoratio. 

Causae  Excitantes  sunt  variae ;  quarum  gonor¬ 
rhoea  creditur  esse  creberrima.  Hanc  sententiam 
non  comprobavit  Johannes  Hunter,  nec  alii 
medicinae  eximii  cultores.  Difficile  tamen  esset 

/  X 

hanc  opinionem  refellere,  praesertim  cum  melior 
pars  eorum  qui  strictura  laborent,  gonorrhoea,  ali¬ 
quo  saltem  tempore,  fuerint  affecti.  Nec  parum 
firmitudinis  accipiet  haec  doctrina,  si  in  memoriam 
-revocemus,  penem  fere  semper,  gonorrhoea  labo- 

rantibus,  pro  dimidia  parte  stare  erectum,  nec 
raro  esse  in  statu  perfectae  tentiginis ;  quod  per 
se  stricturam  creare  sufficit.  Constat  quoque 
partes,  quae  inflammationem  subierint,  tarde  et 
difficile  ad  pristinum  statum  redire,  et  summa 
facilitate  ad  actionem  morbosam  de  novo  excitari. 

Proxime  post  gonorrhoeam,  injectionum  irri¬ 
tantium  usui  hunc  morbum  attribuunt.  Hanc 
sententiam  scriptores  quidam  improbarunt,  quum 
reputarent,  injecta,  vix  aut  ne  vix  quidem,  ad 
eam  urethras  partem  pertingere  cui  morbus  ple¬ 
rumque  inhaereat.  Ulcera  quoque  in  urethra,  ut 
quidam  volunt,  stricturam  faciunt ;  sed  perpauci 
huic  opinioni  fidem  praebebunt,  cum  secum  repu¬ 
taverint,  ulcera  post  mortem  rarissime  in  urethra 
inveniri. 

Ex  intemperata  libidine,  stupro  sibi  manu  il¬ 
lato,  crebra  vel  diuturna  penis  erectione,  potusve 
inebriantis  frequentiore  usu,  morbus  hic  suam 
saspe  originem  traxisse  creditur. 

iHJJ  iJTj  * /  .■:?  £[.:.? • '  1YXIP>  $0 

\ 

Sectio  Cadaveris. — Quae  corpora  urethrae 
strictura  afflixerat,  ea  post  mortem  incisa,  cana¬ 
lem  hunc,  ad  partem  cui  morbus  insederat,  con¬ 
tractum  ostendunt.  In  aliis  exemplis  membrana 

urethra?,  quod  ad  longitudinem  elevatur,  in  aliis 
corrugatur.  Strictura  plerumque  haud  longa; 
nonnunquam  tamen  inventa  est,  quae  spatium 
pollicis  occuparet,  et  cursum  flexum  haberet. 
Vesica  interna  tunica  praeter  naturam  densata 
apparet.  Ren  orum  ureteres  pelvesque  multum 
dilatantur.  Reperiuntur  dejectiones  urinariae ;  et 
in  urethrae  parte  quae  inter  stricturam  vesicaeque 
cervicem  interjacet,  meatus  vitiosi  cernuntur. 
hs*  tmmmj  t  .• 

Indicia  Morbi. — Stricturae  signa  in  tres  or¬ 
dines  distribuere  licet.  Prima  moibi  indicia  haec 
sunt :  ruina  non  nisi  difficile  redditur ;  quae  diffi¬ 
cultas  apud  initium  tam  parva  est,  ut  vix  sentia¬ 
tur.  Sed  indies  augetur,  et  maximeque  graves¬ 
cit  post  nimiam  exercitationem,  vel  cum  aeger  li¬ 
beriori  potus  inebriantis  usui,  venerisve  libidini 
indulserit.  Sensim  quoque  imminuitur  urinas 
fluxus,  qui  et  bifu  cus  fit,  et  ad  instar  cochleae 
contortus.  Mingendi  crebra  voluntas,  comitante 
dolore,  et  cum  urina  sanguis  interdum  egeritur. 
Quibus  signis,  cum  per  aliquod  tempus  perman¬ 
serint,  nec  eis  fuerit  [succursum,  alter  succedit 
indiciorum  ordo. 

In  secundo  morbi  gradu  urina  guttatim  stillat, 
ejus  paululum  nec  volenti  effluit.  Cito  gravissime 
olet,  inspissatur,  albidumque  sedimentum  deponit. 
In  quibusdam  semen  non  inter  sexus  commercium 
ejicitur,  sed  postea,  pene  desidente,  sensim  effugit, 
et  simul  cum  urina  profunditur.  iEgrum  urgent 
invita  seminis  emissio,  sanies,  horror,  nausea :  an- 
guunt  perinaei  et  imi  abdominis  dolores ;  infestat 
crebra  mingendi  voluntas.  Quibus  signis  non 
rite  curatis,  tertius  supervenit  morbi  gradus. 

Ad  quem  cum  sit  perventum,  ex  toto  contine¬ 
tur  urina,  quam  saepius  at  frustra  profundere  co¬ 
natur.  Vesica  sic  nimio  humore  onusta  tumorem 
efficit,  rotundum,  circumscriptum,  nequaquam 
flectendum,  cutis  tamen  colore  non  mutato,  sed 
cum  fluctuatione.  Supervenit  abdominis  disten¬ 
tio  et  inflammatio,  febris,  nausea,  singultus  et 
delirium;  quibus  rebus  accedunt  rubor  vultus, 
oculorum  micatio,  cutisque  calor;  omnesque  se¬ 
cretiones  urinam  redolent.  Cum  ad  hoc  morbus 
pervenerit,  nisi  auxilium  sine  mora  conferratur, 
rupta  urethrae  membrana,  vel  vesica,  urina  in 
membranam  cellularem  quae  adjacet,  dimanabit ; 
abdominis  viscera  gangraena  occupabit ;  miserum 
mors,  solum  cruciatus  remedium  jam  maneC 

Prognosis. — Strictura  urethras,  si  ab  initio 
recte  curetur,  facillime  opere  sanatur.  Ad  instar 
morborum  casterorum,  quo  diutius  negligatur,  eo 
difficilior  evadit,  et  si  cursus  suus  ei  permittatur, 
medicinae  ope  haud  arcessita,  exitium  tandem 
adducet.  Cum  semel  inciderit,  urethra  ad  mor¬ 
bum  renovandum  fit  proclivis ;  quocirca  causae  ex¬ 
citantes  sedulo  vitandae  sunt,  et  candelam  medi¬ 
catam  subinde  introducere,  multum  proficiet. 

Diagnosis.  —  Si  signis  externis  credamus* 
multi  sunt  morbi  qui  cum  urethra  strictura  con¬ 
fundi  possint ;  qui  tamen  errores,  candelam  medi¬ 
catam  adhibendo,  facile  evitantur,  et  raro  hodie, 
nisi  egregie  inscios,  hic  morbus  fallit.  Quae  vitia 
imperitum  decepturi  potissimum  videntur*  haec 
sunt ;  urinae  suppressio,  calculus,  glandulae  pro¬ 
statae  morbi,  febris  intermittentis  horror,  et 
(cum  stricturam  aliquando  comitatur  sanies)  go¬ 
norrhoea.  A  primo  facile  discrimen,  cum  huic 
nulla  adsit  urinam  faciendi  sollicitudo*  nullum 
catheteri  inducendo  obstaculum,  nec  eo  in  vesi¬ 
cam  inducto  ulla  urinae  emissio.  Secundum  mor¬ 
bum  commonstrabunt,  facilis  catheteris  admissio, 

«  •  *  (  i».'-'  Wj'  r>  •  *  *•"- 

sensus  ille  qui  tacto  calculo  percipitur,  libera 

urinae  cum  mictureverit  emissio,  subita  ejus  ces¬ 
satio,  et  dolor  qui  post  vesicam  evacuatam  incidit. 
Tertium  ostendent  dolor  ad  mingendi  initium, 
digitusque  in  rectum  immissus. 

Curatio. — Strictura  vel  manu  vel  medica¬ 
mentis  curatur.  Manus  curatio  posita  est  in  usu 
instrumentorum,  qui  in  partem  morbosam  agant ; 
altera  pars  remedia  quaedam  sapienter  adminis¬ 
trat,  quae  stricturam  per  constitutionem  afficiant. 
Ad  manus  curationem  haec  praecipue  pertinent, 
extensio,  ulceratio,  adurentium  usus,  et  excisio. 

Extensio  vel  catheteribus  vel  candelis  medi¬ 
catis  efficitur.  Catheterum  duo  sunt  species; 
nam  vel  e  metallo  fiunt  vel  e  gummi  elastico; 
quorum  ille  raro,  hic  autem  saepissime  et  maxima 
cum  utilitate  adhibetur.  Candelae  medicatae  sunt 
quadruplices,  qui  e  metallo,  intestinis,  emplastro, 
et  gummi  elastico  formantur.  Eo  quod  e  metallo 
constat,  rarius  utuntur,  metuentes,  ne  in  urethra 
confringeretur.  In  stricturis  admodum  contractis 
ad  intestinum  nonnunquam  confugiunt.  Em¬ 
plastrum  et  gummi  elasticum  aeque  prosunt,  duo¬ 
bus  caeteris  utiliora. 

Cum  aeger  cui  adsit  ullum  e  signis  jam  memo- 

ratis  ad  medicum  confugerit,  magna  candela  me¬ 
dicata  in  urethram  immittenda  est,  et,  si  post 
duos  vel  tres  conatus,  paulisper  post  quemque 
morati,  nequeamus  ad  vesicam  pertingere,  haud 
dubium  est,  quin  adsit  strictura ;  cujus  ut  mag¬ 
nitudo  innotescat,  aegrum  urinam  reddere  jubea¬ 
mus  ;  tum  candela  medicata,  uncta,  paululum  ca¬ 
lefacta,  modice  curvata,  et  urinae  flumini  aequalis, 
in  vesicam,  si  possit  fieri,  introducenda ;  quod  si 
ingredi  nequeat,  altera  minore  magnitudine  assu¬ 
matur. 

Adeo  interdum  contrahitur  urethra,  ut  cande¬ 
lam  medicatam  nisi  sit  tenuissima  vix  admittat ; 
quae  cum  sit  debilis,  eique  opponatur  strictura, 
tantum  forte  aberit,  ut  obstaculum  superet,  ut 
ipsa  potius  flectatur,  et  sic  medico  fraudem  faciat. 

Cui  errori,  ut  pro  parte  saltem  occurratur,  auc- 
tor  est  Joh annes  Hunter,  ut  candela  magna 
medicata  introducatur,  quo  morbi  situs  appareat ; 
deinde  altera  flumini  urinae  aequalis  leniter  im¬ 
mittatur:  cum  ad  stricturam  pervenerit,  manus 
debet  abduci,  et  tunc,  si  candela  resiliat,  constat 
non  stricturam  subiisse ;  si  non  resiliat,  in  strictu¬ 
ram  ingressa  est ;  at  si  opus  fuerit  instrumento 
valde  tenui,  flecti  potest,  cum  stricturam  non  in» 

traverit ;  ideoque  non  est  cur  huic  indicio  super 
credamus. 

Fieri  potest  ut  candela  in  strictura  sit  ingres¬ 
sa,  nec  tamen  eam  perforaverit;  potest  quoque 
ibi  inflecti.  Si  impressionem  habeat  circularem, 
aut  striam,  si  denique  emplastrum  sit  detersum, 
signa  sunt,  eam  intrasse.  Cum  sic  compertum 
sit  anteriorem  stricturae  partem  cecisse,  candela 
priori  aequalis  injici  debet,  et  per  aliquid  tempo¬ 
ris  apud  stricturam  detineri ;  tum  saepius  conando, 
obstaculum  tandem  superabimus. 

Strictura  jam  perforata  candela  in  urethra  per¬ 
manere  debet,  quamdiu  aeger  ferre  possit,  quod 
ab  initio  non  nisi  brevi  tempus  erit ;  at  paucis 
diebus  partes  illae  sic  ei  assuescent,  ut  in  urethra 
per  plures  horas  sine  minima  molestia  relinquatur. 
Candelae  sensim  augendae,  donec  magna  facile  in¬ 
ducatur  ;  ususque  ejus  per  temporis  aliquid  reti¬ 
nendus,  cum  omnia  morbi  indicia  jam  discesse¬ 
rint,  et  si  minima  sit  relabendi  suspicio,  ad  hoc 
remedium  de  novo  confugiendum  est. 

Ulceratio . — Cum  strictura  tam  parva  est,  ut 
instrumento  tenui  non  pateat  introitus,  placet, 
candelam  medicatam  mediocri  magnitudine,  ad 
stricturam  usque  immitti,  et  in  eam  leniter  et 

caute  impelli,  ne,  nimium  urgendo,  instrumen¬ 
tum  e  strictura  delapsum,  corpus  urethrae  spon¬ 
giosum  penetraret.  Instrumenti  magnitudo  au¬ 
genda  est  tanta  celeritate  quantam  aegri  vires 
sustinere  possint,  ut  ulceratio  quam  primum  fiat. 
Si  cum  in  hac  ratione  per  aliquod  tempus  persti¬ 
terimus  parvum  per  stricturam  instrumentum 
traj icerimus,  ad  priorem  modum,  nempe,  qui  ex¬ 
tensione  curat,  recurrere  debemus.  Perpauci  ex¬ 
ulcerationem  sustinere  aut  volunt  aut  possunt ; 
et  profecto  haud  saepe  necessaria  invenitur. 

Adurentium  usus. — Haec  ratio  quae  stricturam 
medicamentis  adurentibus  sanet,  summa  cum  ani¬ 
mi  attentione  a  recentibus  medicis  exculta  est. 
Hanc  Johanni  Hunter  deberi  affirmare  licet, 
et  celeberrimus  Everardus  Home  Eques, 
multique  alii  et  clarissimi  viri,  diligenti  indaga¬ 
tione,  plurimum  lucis  huic  rei  attulerunt.  Ex 
hujus  generis  medicamentis,  nitrate  argenti  saepis¬ 
sime  utuntur,  ejusque  octava  pars  pollicis  ad  ex¬ 
tremum  candelae  medicatae  apponitur.  Ante  ar¬ 
matam,  uti  dicunt,  candelam  altera  sine  caustico, 
molliorque  quam  qua  plerumque  utuntur,  in  ure¬ 
thram  mittenda,  et  locus  quousque  ingressa  fuerit 
notandus,  ut  sic  morbi  situm  discamus,  et  ex  im« 

pressione  illata  de  magnitudine  stricturae  judice¬ 
mus  ;  deinde  instrumentum  armatum  introducen¬ 
dum  est,  leniterque  in  stricturam  impellendum, 
et  si  dolor  quem  excitat  ultra  situm  morbi  pro¬ 
ducatur,  educendum  est.  Actionem  caustici  os¬ 
tendet  parvarum  penis  arteriarum  pulsus,  quem 
medicus,  digito  polliceque  impositis,  facile  et  dis¬ 
tincte  percipiet.  Auctore  Everardo  Home 
Equite,  adurentia  non  saepius  quam  tertio  quo¬ 
que  die  sunt  adhibenda. 

Adurentium  usus  hoc  boni  in  se  habere  dicitur, 
quod  sanitatem  permanentem  efficiat ;  quo  fit  ut 
simplici  candelae  praestat,  cujus  vis  omnis  in  eo 
est,  ut  extendat ;  quare  pars  habitum  morbi  re¬ 
sumendi  retinere  potest.  Nitras  argenti,  in  stric¬ 
tura  irritabili  maxime  laudatur,  et  virtutem  ejus 
in  spasmo  sedando  indicat  Everardus  Home 
Eques.  Attamen  medicamenta  adurantia  non 
semper  eligenda  sunt,  nec  eorum  usus  in  omnibus 
proderit.  Cum  strictura  magnam  urethras  partem 
oocupat,  non  videntur  votis  respondere,  et  quae  in 
quibusdam  hominibus  faciunt  irritatio,  omnino 
prohibet  quominus  ea  administrare  conemur.  Si 
pravus  sit  corporis  habitus,  si  aeger  aetate  provec¬ 
tus,  si  gonorrhoeam  habeat,  quam  multa  comite- 

tur  inflammatio,  si  febrem  aut  aliquem  morbum 
acutum,  si  denique  praeputium,  glans  vel  pars 
aliqua  penis  inflammetur,  vel  si  adsit  fistula,  me¬ 
dicamenta  adurentia  prave  adhibentur. 

In  strictura  curanda  medicus  recens,  Potassam 
fusam  adhibuit  et  laudavit;  at  facto  periculo, 
non  videtur  Nitrati  Argenti  praestare ;  et  nunc, 
raro  si  unquam  praebetur. 

Eoocisio. — Haec  curatio  audax  est,  et  periculosa 
habetur.  Sic  efficitur;  incidunt  ad  stricturam, 
quam  resecant ;  tum  catheterem  introducunt, 
super  quem  cutis  duci  debet,  ut  orae  plagae  co¬ 
haereant.  Gummi  elasticum  metallo  praestantius ; 
et  subinde  debet  abduci,  ut  depositionibus  urina¬ 
riis  praecaveatur. 

Cum  urinae  retentio  quam  strictura  creat  tota 
est  et  perfecta,  cum  indicia  urgent,  et  strictura 

r,  "*■  .■  -  fUlr 

penetrari  nequit,  debet  vesica  perforari.  Haec 
operatio  perficitur  veruculo  triangulari  in  vesi¬ 
cam  immisso,  vel  super  pubem,  e  perinaeo,  vel  ex 
intestino  recto. 

Quorum  omnium  primus  locus  est  maxime  eli¬ 
gendus,  quod  non  ei  intersit  cum  partibus  summi 
momenti  tam  arcta  connectio.  Canula  debet  in 
vulnere  relinqui,  per  quem  catheter  e  gummi 

elastico  immittatur,  ita  tamen  fixus,  ut  in  vesi¬ 
cam  irrepere  nequat :  nec  a  conatibus  stricturam 
penetrandi  desistendum. 

Curatio  Medica. — In  strictura  curanda  chi¬ 
rurgiae  tantum  auxilio  utimur.  Ex  tribus  tamen 
generibus  jam  memoratis,  unum  est  quod  medi¬ 
cinae  viribus  fere  semper  cedat.  Spasmodicum 
dico,  quod  removeri  potest  administrando  guttas 
decem  tincturae  muriatis  ferri.  Quae  medicina 
iterari  debet,  in  quartam  quamque  horae  partem, 
donec  fluat  urina,  aut  nausea  fiat;  at  si  non 
stricturae  sublevetur,  introductio  catheteris  ad 
optatum  exitum  producet. 

Per  stricturae  curationem  medicamenta  cathar- 
tica  subinde  adhibenda;  necnon  sudorem  exci¬ 
tantia,  calidum  que  balneum  proficient. 

Interdum  caustici  applicatio,  testiculum  infla¬ 
tum,  urinae  suppressionem,  haemorrhagiam,  et 
horrorum  exacerbationem  facit.  Si  primum  aut 

secundum  accidat,  proderunt  opium,  refrigerantia, 

\ 

calidum  que  balneum.  Haemorrhagiam  suppri¬ 
ment  frigidorum  applicatio,  lenis  in  perinaeum 
pressio,  quies,  medicamenta  cathartiea  et  styptica. 
Horrores  adiment  cathartiea,  dein  plena  opii  po- 

tio,  haustusque  diluentis,  quae  cutis  perspiratio- 
nem  adducant. 

Jam  peractis  diversis  stricturae  tractando  ratio¬ 
nibus,  in  memoria  semper  tenendum  est;  nisi 
cum  morbus  simplici  candelae  cedere  recuset,  si 
per  aliquod  tempus  in  eo  utendo  perstiterimus, 
vel  cum  instrumentum  per  morbi  situm  transire 
nequeat,  non  esse  cur  ad  medendi  rationes  multi¬ 
plices  confugiamus. 

